SURSE: Averea primarului din Iași, Mihai Chirica, e verificată de Agenția Națională de Integritate

Agenția Națională de Integritate a început verificarea averii lui Mihai Chirica, primarul municipiului Iași, după ce ReporterIS a publicat o serie de anchete privind afacerile imobiliare ale familiei acestuia, au declarat pentru G4Media.ro surse din instituție. Investigația a început în urma unei autosesizări.

Reamintim că publicația ReporterIS.ro a scris miercuri că Mihai Chirica este beneficiarul unei tranzacții imobiliare de 250.000 de euro făcute pe numele copilului său de 11 luni, reprezentat de bunica pensionară. Familia primarului a cumpărat un teren de 836 mp în cartierul ieșean Sărărie, la 100 m de Bolta Rece.